RÅDETS AFGØRELSE

af 6. december 1999

om de principper, prioriteter, mellemliggende mål og betingelser, der skal indgå i tiltrædelsespartnerskabet med Republikken Litauen

(1999/856/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber(1), særlig artikel 2,

under henvisning til forslag fra Kommissionen, og

ud fra følgende betragtninger:

(1) Det Europæiske Råd udtalte på mødet i Luxembourg, at tiltrædelsespartnerskabet er et nyt instrument, som udgør hjørnestenen i den udvidede førtiltrædelsesstrategi;

(2) i forordning (EF) nr. 622/98 fastsættes det, at Rådet på forslag af Kommissionen med kvalificeret flertal træffer afgørelse om principperne, prioriteterne, de mellemliggende mål og betingelserne for de enkelte tiltrædelsespartnerskaber, således som de bliver forelagt hvert enkelt ansøgerland, samt om væsentlige senere ændringer heraf;

(3) Fællesskabets bistand er betinget af, at visse væsentlige forudsætninger er opfyldt, herunder navnlig at forpligtelserne i henhold til Europaaftalerne overholdes, og at der sker fremskridt i retning af opfyldelse af København-kriterierne; såfremt en af de væsentlige forudsætninger ikke er opfyldt, kan Rådet på forslag af Kommissionen med kvalificeret flertal træffe passende foranstaltninger med hensyn til enhver form for førtiltrædelsesbistand;

(4) Det Europæiske Råd i Luxembourg besluttede, at gennemførelsen af tiltrædelsespartnerskabet og de fremskridt, der gøres med overtagelsen af Fællesskabets regelværk, vil blive drøftet i organerne oprettet under Europaaftalen;

(5) i Kommissionens periodiske rapport fra 1999 gives der en objektiv analyse af Republikken Litauens forberedelser til medlemskab, og der indkredses en række prioriterede områder, hvor der skal gøres en yderligere indsats;

(6) Republikken Litauen bør for at forberede sig til medlemskab ajourføre sit nationale program for overtagelsen af regelværket; dette program bør indeholde en tidsplan for virkeliggørelsen af de prioriteter og mellemliggende mål, der er fastlagt i tiltrædelsespartnerskabet -

TRUFFET FØLGENDE AFGØRELSE:

Artikel 1

Tiltrædelsespartnerskabet med Republikken Litauen bygger i overensstemmelse med artikel 2 i forordning (EF) nr. 622/98 på de principper, prioriteter, mellemliggende mål og betingelser, der er anført i bilaget, som udgør en integrerende del af denne afgørelse.

Artikel 2

Gennemførelsen af tiltrædelsespartnerskabet vil blive drøftet i organerne oprettet under Europaaftalen og i Rådets relevante organer, som Kommissionen regelmæssigt skal aflægge rapport til.

Artikel 3

Denne afgørelse træder i kraft på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 6. december 1999.

På Rådets vegne

T. HALONEN

Formand

(1) EFT L 85 af 20.3.1998, s. 1.

BILAG

LITAUEN: TILTRÆDELSESPARTNERSKAB 1999

1. MÅL

Formålet med tiltrædelsespartnerskabet er inden for en enkelt ramme at fastlægge de prioriterede områder for den yderligere indsats, der er identificeret i Kommissionens periodiske rapport fra 1999 om Litauens fremskridt mod medlemskab af Den Europæiske Union, tillige med de finansielle midler til at hjælpe Litauen med at realisere disse prioriteter samt vilkårene for bistanden. Tiltrædelsespartnerskabet danner grundlag for en række policy-instrumenter, som vil blive benyttet til at hjælpe ansøgerlandene i deres forberedelser til medlemskab. De omfatter bl.a. det reviderede nationale program for overtagelsen af regelværket (NPAA), den fælles vurdering af de økonomipolitiske prioriteter på mellemlang sigt, pagten mod organiseret kriminalitet samt de nationale udviklingsplaner og andre sektorspecifikke planer, der kræves for deltagelse i strukturfondene efter medlemskab og for gennemførelse af ISPA og Sapard før tiltrædelsen. Hvert af disse instrumenter er af forskellig art og forberedes og implementeres efter specifikke procedurer. De udgør ikke en integrerende del af partnerskabet, men de prioriteter, de indeholder, er forenelige med det.

2. PRINCIPPER

De vigtigste prioriterede områder, der er indkredset for hvert ansøgerland, vedrører dets evne til at påtage sig forpligtelserne til at opfylde København-kriterierne, hvorefter:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i Unionen

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

Det Europæiske Råd understregede på sit møde i Madrid, at ansøgerlandene skulle tilpasse deres forvaltningsstrukturer for at sikre en harmonisk anvendelse af Fællesskabets politikker efter tiltædelsen, og i Luxembourg fremhævede det, at omskrivning af gældende EU-ret til national lovgivning er en nødvendig, men ikke tilstrækkelig betingelse, da det også bør sikres, at den anvendes i praksis.

3. PRIORITETER OG MELLEMLIGGENDE MÅL

I Kommissionens periodiske rapporter er det understreget, hvilken indsats ansøgerlandene endnu skal gøre på visse områder for at forberede sig på tiltrædelse. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte lande, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med nogle lande og indledningen af forhandlinger med andre. Prioriteterne og de mellemliggende mål i de reviderede tiltrædelsespartnerskaber er blevet underinddelt i to grupper - på kort sigt og på mellemlang sigt. Prioriteterne og målene på kort sigt er blevet udvalgt på det grundlag, at det er realistisk at forvente, at Litauen kan indfri dem fuldt ud eller sikre en væsentlig udvikling inden udgangen af 2000. Det forventes, at det vil tage mere end et år at realisere prioriteterne på mellemlang sigt, selv om arbejdet hermed vil kunne og bør gå i gang i 2000. Fremskridtene med realiseringen af prioriteterne i tiltrædelsespartnerskabet for 1998 er vurderet i den periodiske rapport for 1999. Denne vurdering ligger til grund for prioriteterne for det aktuelle partnerskab.

Litauen forelagde den 25. maj 1999 en revideret version af det nationale program for overtagelsen af regelværket (NPAA). Det indeholder en tidsplan for virkeliggørelsen af prioriteterne og de mellemliggende mål, som er baseret på det første tiltrædelsespartnerskab, med angivelse af de fornødne administrative strukturer og finansielle ressourcer.

I tiltrædelsespartnerskabet angives de prioriterede indsatsområder for Litauens forberedelser til medlemskab. Litauen vil ikke desto mindre skulle tage fat om alle de punkter der er indkredset i den periodiske rapport. Det er også vigtigt, at Litauen opfylder forpligtelserne med hensyn til tilnærmelse af lovgivning og gennemførelse af regelværket i henhold til de forpligtelser, der er indgået i Europaaftalen, screeningen og forhandlingsprocessen. Det skal nævnes, at indarbejdningen af regelværket i lovgivningen ikke i sig selv er tilstrækkeligt; det er også nødvendigt at sikre, at det faktisk anvendes efter samme standarder som dem, der gælder i Unionen. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens periodiske rapport er der indkredset følgende prioriteter og mellemliggende mål på kort og mellemlang sigt for Litauen.

3.1. Kort sigt (2000)

Økonomiske kriterier

- foranstaltninger til korrigering af det voksende fiskale underskud

- fuldførelse af de planlagte omfattende privatiseringer

- fuldførelse af omstruktureringen af banksektoren

- fremme af konkurrenceevnen gennem markedsbaseret omstrukturering af virksomhedssektoren med særlig vægt på små og mellemstore virksomheder

- videreførelse af tildelingen af adkomstbeviser til jord og af jordregistreringen, således at den planlagte frist for færdiggørelsen af jordregistrering i december 2000 overholdes; yderligere støtte til udvikling af jordmarkedet

- forbedring af konkursprocedurerne og strømlining af deres anvendelse.

Det indre marked

- offentlige indkøb: gennemførelse af den nye lov om offentlige indkøb; styrkelse af kontoret for offentlige indkøb; styrkelse af kontoret for offentlige indkøb

- intellektuel og industriel ejendomsret: gennemførelse af lovgivning om ophavsret og styrkelse af kampen mod piratkopiering; forøgelse af den administrative kapacitet og øget bekæmpelse af varemærkeforfalskning, især ved skærpet grænsekontrol

- frie varebevægelser: fremskyndelse af tilpasningen af sektorspecifik lovgivning om industriprodukter, navnlig lægemidler til veterinær brug og direktiver under den nye metode; udvikling af passende system for overensstemmelsesvurdering; udvikling af en sammenhængende markedstilsynsstrategi.

- Frie kapitalbevægelser: afskaffelse af restriktioner for betalingsmidler ved import/-eksport samt for pensionsfondes og forsikringsselsskabers investeringer; tilpasning af lovgivning vedrørende direkte investeringer og lovgivning om udenlandske forsikringsselskabers virke

- konkurrence: gennemførelse af konkurrencelov; oprettelse af et konkurrenceråd og et gennemførelsesorgan hertil; tilpasning af lovgivning om statsstøtte og styrkelse af tilsynsmyndigheden for statsstøtte med tilstrækkeligt og kvalificeret personale; færdiggørelse af opgørelse over statsstøtte

- telekommunikation: oprettelse af en uafhængig tilsynsmyndighed

- det audiovisuelle område: fuldførelse af tilpasningen af lovgivningen

- beskatning: færdiggørelse og anvendelse af lovreformen af momssystemet; afskaffelse af skattemæssig diskrimination mellem punktafgifter på indenlandske og importerede produkter; sikring af, at nye afgiftsforanstaltninger er i overensstemmelse med principperne i adfærdskodeksen for erhvervsbeskatning

- told: videreførelse af tilpasningen af lovgivning og styrkelse af bekæmpelsen af svig og korruption.

Landbrug

- dyre- og plantesundhed: yderligere tilpasning af lovgivning og forbedring af inspektionsordninger, især ved de fremtidige ydre grænser

- levnedsmiddelforarbejdningssektoren: færdiggørelse af omstruktureringen af virksomheder inden for mejerisektoren og iværksættelse af omstrukturering af andre sektorer, navnlig kødsektoren; start på at nedsætte statsstøtte ved at begrænse landbrugsstøttefondens og markedsreguleringskontorets støtte til skrantende virksomheder.

Transport

- tilpasning af lovgivning om søfartssikkerhed.

Energi

- iværksættelse af en omfattende energistrategi i overensstemmelse med navnlig aftalen om kontoen for nuklear sikkerhed

- iværksættelse af de juridiske og tekniske forberedelser til den definitive nedlukning af Ignalina-kernekraftværkets reaktor 1

- iværksættelse af forberedelser til renovering af konventionelle kraftværker i overensstemmelse med de miljømæssige krav

- videreførelse af de forbedringer af den nukleare sikkerhed, der er påkrævet ifølge resultaterne af den omfattende sikkerhedsanalyserapport for Ignalina-kernekraftværket

- yderligere styrkelse af uafhængigheden og den tekniske kapacitet hos tilsynsmyndigheden for nuklear sikkerhed

- oprettelse af en institution til forvaltning af radioaktivt affald

- sikring af energiforsyningsværkernes administrative og ledelsesmæssige uafhængighed.

Beskæftigelse og sociale anliggender

- færdiggørelse af den nationale beskæftigelsesstrategi med henblik på senere deltagelse i den europæiske beskæfgelsesstrategi, også gennem iværksættelse af en fælles beskæftigelsesundersøgelse

- støtte til parternes bestræbelser for at opbygge kapacitet til at udvikle og gennemføre regelværket, især inden for rammerne af topartsdialoger.

Miljø

- fuldførelse af overtagelsen og anvendelsen af direktivet om vurdering af virkningerne på miljøet

- videreførelse af overtagelsen og håndhævelsen af rammelovgivning for vand, luft, affald, naturbeskyttelse og strålingsbeskyttelse

- udarbejdelse af finansieringsplaner for (direktivspecifikke) investeringer på grundlag af overslag over tilpasningsomkostninger og realistiske offentlige og private finansieringskilder på årsbasis

- institutionel styrkelse på miljøområdet, både på centralt og på lokalt niveau, især gennem etablering af strukturer til at sikre gennemførelsen af loven om stålingsbeskyttelse.

Retlige og indre anliggender

- vedtagelse af ny lov om national grænsekontrol og fuldstændig demarkation af grænsen med Belarus; iværksættelse af demarkering af grænse med Kaliningrad

- forbedring af lovhåndhævelsesorganerne og retsvæsenet (bemanding, ansættelse, uddannelse og udstyr) til at videreføre kampen mod organiseret kriminalitet, narkotikahandel og korruption; tilvejebringelse af bedre koordination mellem lovhåndhævelsesorganerne; ratifikation af den europæiske strafferetlige konvention, undertegnelse af OECD-konventionen om bestikkelse; vedtagelse og iværksættelse af national antikorruptionsstrategi

- styrkelse af kapaciteten til at bekæmpe hvidvaskning af penge

- implementering af lovgivningen om grænserne og migration for at hindre ulovlig indvandring og muliggøre fuld deltagelse i Schengen-informationssystemet

- fuldstændig tilpasning af asyllovgivningen; tilvejebringelse af hurtigere procedure for behandling af appelsager, den juridiske struktur for appelrådet, artikel 4 i flygtningeloven og retshjælp til asylansøgere.

Styrkelse af administrationens og retsvæsenets kapacitet, herunder forvaltning og kontrol af EU-midler

- Phare(1), ISPA(2) og Sapard(3): videreudarbejdelse af den nationale udviklingsplan og planen for udvikling af landdistrikter; vedtagelse af retlige, administrative og budgetmæssige rammer (revisionsvejledning og revisionsspor) til programmering og forvaltning af ISPA og Sapard, herunder indførelse af vurdering af miljømæssige virkninger og EU-kompatible regler for offentlige indkøb til projekter, der samfinansieres med EF-midler; etablering af et funktionsdygtigt betalingsorgan for Sapard

- finanskontrol: færdigudarbejdelse af rammelovgivning for intern og ekstern finanskontrol; oprettelse af et centralt regeringsorgan til harmonisering af interne revisions-/kontrolfunktioner; oprettelse af afdelinger for intern revision/kontrol i udgiftsinstanser og forbedring af interne kontrolprocedurer; etablering af "funktionel uafhængighed" for nationale interne kontrollører/revisorer på centralt og decentralt niveau og indførelse af forudgående finanskontrol

- videreførelse af gennemførelsen af den nationale uddannelsesstrategi; sikring af, at politi, grænsevagter og toldmyndigheder uddannes tilstrækkeligt i EF-ret.

3.2. Mellemlang sigt

Økonomiske kriterier

- yderligere ansporing af markedsbaseret omstrukturering af virksomheder og finans- og banksektoren

- etablering af en årlig finanstilsynsprocedure, der skal bringe regnskabsaflæggelsen, tilsynet og kontrollen med de offentlige finanser, herunder navnlig budgetsituationerne, på linje med EU-procedurerne

- videreførelse af reformen af socialsikringsfinansieringen.

Det indre marked

- offentlige indkøb: sikring af, at lovgivningen om offentlige indkøb er i overensstemmelse med regelværket og gennemføres på effektiv vis

- intellektuel og industriel ejendomsret: håndhævelse af loven om ophavsret gennem styrkelse af institutioner for intellektuel ejendomsret

- databeskyttelse: fuldførelse af tilpasningen

- frie varebevægelser: fuldstændig tilpasning af sektorspecifik lovgivning og afskaffelse af alle resterende obligatoriske certificeringsprocedurer; fuldførelse af overtagelsen af EN-standarder; sikring af gennemførelsesstrukturerne for alle sektorer

- fri bevægelighed for personer: fuldstændig tilpasning af gensidig anerkendelse af eksamensbeviser, ophævelse af krav om nationalitet og bopæl

- konkurrence: styrkelse af antitrust- og statsstøttemyndigheder; sikring af, at konkurrence- og statsstøttereglerne håndhæves fuldt ud; sikring af, at støtteordningerne og statsstøttelovgivningen er i overensstemmelse med regelværket; forbedring af uddannelsen på alle niveauer.

- beskatning: vedtagelse af overgangsbestemmelserne på momsområdet og fuldførelse af harmoniseringen af punktafgiftsstrukturer og -satser; gennemgang af eksisterende lovgivning og sikring af kompatibiliteten med adfærdskodeksen for erhvervsbeskatning; styrkelse af administrativt samarbejde og gensidig bistand og forøgelse af skatterevisionernes effektivitet

- forbrugerbeskyttelse: videre tilpasning og styrkelse af markedstilsynet og håndhævelsesmyndighederne

- told: udvikling af en integreret tarif; udvikling af effektive grænseovergangssteder; gennemførelse af forenklede procedurer; styrkelse af administrativ og operationel kapacitet, herunder datamatisering.

Landbrug

- styrkelse af forvaltningsmekanismerne og de administrative strukturer for den fælles landbrugspolitik (tilsyn med landbrugsmarkederne og gennemførelse af strukturforanstaltninger og tiltag til udvikling af landdistrikter, oprettelse af organer og kontrolmekanismer)

- dyre- og plantesundhed: færdigudarbejdelse af et system for identifikation af dyr, gennemførelse af kvalitetskontrolsystem (risikoanalyse af kritiske kontrolpunkter), behandling af animalsk affald, modernisering af kødforarbejdnings- og mejerianlæg, kontrolprogrammer for restprodukter og zoonose; færdigudarbejdelse af inspektionssystemer ved de fremtidige ydre grænser; tilpasning til plantesundhedstilsynssystemer

- færdiggørelse af landbrugstællingen i overensstemmelse med Eurostat-metoden

- videreførelse af omstruktureringen af virksomheder inden for levnedsmiddelforarbejdning i andre sektorer end mejerisektoren (primært kødforarbejdning, dåsefrugt og grøntsager) og muliggørelse af effektiv konkurs for ineffektive virksomheder.

Fiskeri

- udvikling af kapaciteten til at anvende den fælles fiskeripolitik, herunder passende institutionelle ressourcer og udstyr til inspektion og kontrol på centralt og regionalt plan; tilpasning af skibsregistreringskrav.

Energi

- videreførelse af gennemførelsen af en omfattende energistrategi i overensstemmelse med aftalen om kontoen for nuklear sikkerhed, herunder navnlig start på den definitive nedlukning af Ignalina-kernekraftværkets reaktor 1 og færdiggørelse af et andet nedlukningssystem for reaktor 2

- iværksættelse af en ny omfattende sikkerhedsanalyserapport for reaktor 2

- forberedelse til det indre energimarked, især med hensyn til el- og gasdirektiverne (herunder tilpasning af energipriserne til et omkostningsdækkende niveau og etablering af en tilsynsmyndighed)

- tilpasning til kravene om olielagre og videre forbedring af energieffektiviteten

- styrkelse af tilsynsstrukturerne for nuklear sikkerhed og strålingsbeskyttelse.

Transport

- fuldførelse af tilpasningen inden for vejtransport (markedsadgang, trafiksikkerhed, regler vedrørende farligt gods og afgifter), jernbanetransport, søtransport (særlig sikkerhedsstandarder) og luftfart (særlig luftfartssikkerhed og styring af lufttrafikken).

Beskæftigelse og sociale anliggender

- gennemførelse og anvendelse af EU-lovgivningen på områderne sundhed og sikkerhed på arbejdspladsen, arbejdsmarkedsret, ligebehandling af kvinder og mænd og folkesundhed, herunder styrkelse af de dertil knyttede administrative strukturer og instanserne til koordinering af socialsikring.

Økonomisk og social samhørighed

- udformning af en national politik for økonomisk og social samhørighed til forberedelse af gennemførelsen af et regionalt udviklingsprogram og fællesskabsinitiativer; forbedring af de administrative strukturer, navnlig klarlæggelse af ansvarsområder for regionalpolitiske spørgsmål; udformning af budgetsystemet og dets procedurer efter strukturfondsstandarderne, også hvad angår vurdering og evaluering.

Miljø

- fuldførelse af overtagelsen og videre anvendelse af regelværket på miljøområdet efter en på forhånd fastlagt direktivspecifik tidsplan vedrørende naturbeskyttelse, luft, vand og industrirelaterede direktiver, affald, kemikalier, genetisk modificerede organismer, ozonnedbrydende stoffer og strålingsbeskyttelse

- udvikling af strukturer og kapacitet inden for tilsyn og gennemførelseskontrol i luft- og vandsektoren

- sikring af institutionel styrkelse på miljøområdet, både på centralt og på lokalt niveau, bl.a. ved at oprette en tilsynsinstitution for kemikalier og et miljøbeskyttelsesorgan

- integrering af principperne om bæredygtig udvikling i udformningen og gennemførelsen af alle andre sektorspecifikke politikker.

Retlige og indre anliggender

- fortsat gradvis tilnærmelse til EU's visumlovgivning og -praksis

- fortsat styrkelse af politisamarbejdsordningerne med Europol i kampen mod organiseret kriminalitet (særlig hvidvaskning af penge, narkotika og kvinde- og børnesmugling)

- gennemførelse af migrationspolitik og nye asylprocedurer; færdiggørelse af tilpasning, navnlig i lyset af dertil relateret EU-regelværk og relevante internationale konventioner

- gennemførelse af strømlinet tværinstitutionel struktur for korruptionsbekæmpelse.

Styrkelse af administrationens og retsvæsenets kapacitet, herunder forvaltning og kontrol af EU-midler

- gennemførelse af lov om offentlig administration og lov om offentlig tjeneste

- styrkelse af offentlige finanskontrolfunktioner gennem tilvejebringelse af adækvat personale, uddannelse og udstyr og klar adskillelse af forudgående intern kontrol og tilsyn

- sikring af, at overtaget EU-ret anvendes bedre i retssystemet, og at retsvæsenet regelmæssigt uddannes i EF-ret og anvendelsen heraf

- styrkelse af kapaciteten på det statistiske område.

4. PROGRAMMERING

Phare-tildelingen for perioden 1995-1999 er på i alt 232 mio. EUR. Som følge af den aftale, der blev indgået under Det Europæiske Råds møde i Berlin den 24. og 25. marts 1999, vil den finansielle bistand til ansøgerlandene i perioden 2000-2006 også omfatte støtte til førtiltrædelsesforanstaltninger inden for landbrug og udvikling af landdistrikter gennem førtiltrædelsesinstrumentet Sapard (Rådets forordning (EF) nr. 1268/1999 (EFT L 161 af 26.6.1999, s. 87)) og strukturinstrumentet ISPA (Rådets forordning (EF) nr. 1267/1999 (EFT L 161 af 26.6.1999, s. 73)), hvorunder foranstaltninger i lighed med Samhørighedsfonden prioriteres i førtiltrædelsesperioden. Litauen kan inden for rammerne af disse nationale tildelinger også finansiere en del af sin deltagelse i EF-programmerne, herunder deltagelsen i femte rammeprogram for forskning og teknologisk udvikling (EFT L 26 af 1.2.1999, s. 1). Desuden vil Litauen få adgang til finansiering fra multilandeprogrammer, der direkte relaterer til Fællesskabets regelværk. Der kræves systematisk samfinansiering med ansøgerlandene i forbindelse med alle investeringsprojekter. Kommissionen har siden 1998 arbejdet sammen med Den Europæiske Investeringsbank og de internationale finansieringsinstitutioner, navnlig Den Europæiske Bank for Genopbygning og Udvikling og Verdensbanken, med henblik på at lette samfinansiering af projekter med berøring til førtiltrædelsesprioriteterne.

5. BETINGETHED

Fællesskabets bistand til finansieringen af projekter gennem de tre førtiltrædelsesinstrumenter Phare, ISPA og Sapard er betinget af, at Litauen overholder sine forpligtelser i henhold til Europaaftalen, træffer yderligere foranstaltninger for at opfylde København-kriterierne og især gør fremskridt for i 2000 at realisere de specifikke prioriteter i dette tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98.

6. TILSYN

Der føres tilsyn med implementeringen af tiltrædelsespartnerskabet inden for rammerne af Europaaftalen. Som det blev understreget af Det Europæiske Råd i Luxembourg, er det vigtigt, at Europaaftalens institutioner fortsat udgør de rammer, hvor vedtagelsen af EF's regelværk kan gennemgås efter samme metode, uanset om forhandlingerne er indledt eller ej. De forskellige dele af tiltrædelsespartnerskabet drøftes i de relevante underudvalg. Associeringsudvalget drøfter udviklingen generelt, fremskridt og problemer med opfyldelse af prioriteterne og de mellemliggende mål tillige med mere specifikke anliggender, som indbringes for det af underudvalgene.

Phare-forvaltningsudvalget drager omsorg for, at finansieringsafgørelserne under samtlige tre førtiltrædelsesinstrumenter, Phare, ISPA og Sapard, er indbyrdes forenelige og forenelige med tiltrædelsespartnerskaberne som fastlagt i samordningsforordningen (Rådets forordning (EF) nr. 1266/1999 (EFT L 161 af 26.6.1999, s. 68)).

Tiltrædelsespartnerskabet kan om fornødent fortsat ændres i overensstemmelse med artikel 2 i forordning (EF) nr. 622/98.

(1) Phare = "Action plan for coordinated aid to Poland and Hungary" (handlingsplan for koordineret bistand til Polen og Ungarn).

(2) ISPA = "Instrument for Structural Policies for Pre-Accession" (strukturpolitisk førtiltrædelsesinstrument).

(3) Sapard = "Special Accession Programme for Agriculture and Rural Development" (særligt tiltrædelsesprogram inden for landbrug og udvikling af landdistrikter).